বাড়ল খরচ! Zomato ও Swiggy-র অর্ডারে লাগবে আরও বেশি টাকা

ওয়েব ডেস্ক: খাদ্যরসিকতা নিয়ে বাঙালির জুড়ি মেলা ভার। মুখরোচক সব খাবারের ভাণ্ডার রয়েছে বাংলার বুকে। বাড়িতে ভালোমন্দ খাবার খাওয়ার অভ্যেস কমবেশি সকল বাঙালির রয়েছে। ইদানিং আবার অনলাইন খাবার ডেলিভারি প্ল্যাটফর্ম (Food Delivery Platform) থেকে খাবার অর্ডার করার ধুম বেড়েছে। তবে পুজোর আগেই খাদ্যরসিকদের কপালে পড়ল ভাঁজ। কারণ এবার এক ধাক্কায় বেড়ে গেল জনপ্রিয় ফুড ডেলিভারি অ্যাপগুলোর প্ল্যাটফর্ম চার্জ (Platform Fee)। এর ফলে অনলাইনে খাবার অর্ডার করতে গেলে গুনতে হবে অতিরিক্ত টাকা।

জানা গিয়েছে, জনপ্রিয় ফুড ডেলিভারি সংস্থা জোম্যাটো (Zomato) সম্প্রতি তাদের প্ল্যাটফর্ম চার্জ ১০ টাকা থেকে বাড়িয়ে করেছে ১২ টাকা। মাত্র এক বছরে এই সংস্থার এই টাকার অঙ্ক বেড়ে পৌঁছল চারগুণেরও বেশি। ২০২৩ সালে যেখানে প্রতি অর্ডারে মাত্র ২ টাকা প্ল্যাটফর্ম ফি নেওয়া হত, তা ধাপে ধাপে বেড়ে দাঁড়াল ১২ টাকায়।

আরও পড়ুন: ১০০ জিবিপিএস স্পিড! 5G অতীত, বাজারে আসছে হাইস্পিড 6G প্রযুক্তি

তবে শুধু জোম্যাটো নয়, প্রতিযোগী খাবার ডেলিভারি সংস্থা সুইগিও (Swiggy) একই পথে হাঁটল। তাদের প্ল্যাটফর্ম চার্জ ১২ টাকা থেকে বাড়িয়ে করা হয়েছে ১৪ টাকা। অর্থাৎ, পুজোর ভিড়ের বাজারে অনলাইনে খাবার অর্ডার করতে গেলে গ্রাহকদের পকেট থেকে বেরোবে বাড়তি টাকা। জোম্যাটোতে কিছুটা কম হলেও সুইগি থেকে খাবার অর্ডার করতে খসতে চলেছে আরও বেশি টাকা।

কিন্তু আচমকা কেন এই সিদ্ধান্ত নিল জোম্যাটো ও সুইগি? দুই সংস্থা সূত্রে জানা গিয়েছে, উৎসবের মরশুমে স্বাভাবিকভাবেই খাবারের অর্ডার বাড়বে। সেই চাহিদা সামলাতে অতিরিক্ত খরচের জন্যই বাড়ানো হয়েছে প্ল্যাটফর্ম চার্জ। ফলে বলা যায়, এবারের পুজোয় অনলাইন ফুড ডেলিভারির সুবিধা মিললেও, খাদ্যপ্রেমীদের জন্য খরচের বোঝা আরও ভারী হতে চলেছে।

দেখুন আরও খবর:

The post বাড়ল খরচ! Zomato ও Swiggy-র অর্ডারে লাগবে আরও বেশি টাকা first appeared on KolkataTV.